劉生
作者：曹勛
朝代：宋

paragraphs: 劉生世關輔，游俠周五陵。
天下俊倜儻，持夸矜劉生。
落魄游其間，豪族相依承。
鬭雞橫大道，走馬入重城。
醉卧金張館，高談衛霍營。
報仇先劇孟，排難鄙侯嬴。
逸氣凌秋鶚，清才瑩玉繩。
燈前看寶劍，雪裏按蒼鷹。
校獵黄山苑，追兵青海濱。
華夷知姓字，燕趙冠婚姻。
恥作諸侯客，寧爲奔走臣。
匈奴方入覲，雄略未能申。
且醉胡姬酒，將軍詎敢嗔。